Nordjyllands Politi er lørdag eftermiddag rykket ud til en trafikulykke på Løgstørvej i Aars. To biler er stødt sammen, og da politiet fortsat er på stedet, er det endnu usikkert, hvordan sammenstøddet er sket. Men der er tale om to biler, der kører samme vej ad Løgstørvej, og omkring husnummer 70 på vejen skal den ene bil dreje til venstre. Af uvisse årsager fortsætter bilisten bag den drejende bil ligeud og kører således direkte ind i den første bil. Ifølge vagtchef hos Nordjyllands Politi, Henrik Beck, er tre personer involveret i ulykken, men heldigvis tyder meget på, at ingen er kommet alvorligt til skade. - To personer klager over nakkesmerter, mens en tredje er såkaldt teknisk fastklemt, og det betyder nødvendigvis ikke at det er så alvorligt, som det måske kan lyde. Det dækker over, at personen af en eller anden årsag ikke selv kan komme ud af bilen, siger Henrik Beck og tilføjer, at der ifølge hans meldinger ikke er blevet bedt om hjælp fra politiets teknikere. Og det er gode tegn for de involverede i ulykken, da det ligeledes er tegn på, at det ikke er så alvorligt som det kunne have været.

Referat:
To bilister klager over nakkesmerter, mens en tredje er såkaldt teknisk fastklemt efter sammenstød på Løgstørvej.